Vyf vermeende stropers vasDie vuurwapen en toerusting waarop die polisie beslag gelê het. Foto: SAPD Die Limpopo-polisie het vyf vermeende renosterstropers Woensdagaand in Gravelotte in hegtenis geneem. Brigadier Hangwani Mulaudzi, ŉ polisiewoordvoerder, het Donderdag gesê die polisie het op ŉ wenk van die misdaadintelligensie-eenheid reageer. “Die polisie het inligting ontvang dat ŉ voertuig met ŉ Mpumalanga-nommerplaat en vyf insittendes op pad was na ŉ private wildsplaas in Letsitele om glo ŉ renoster vir sy horings te gaan doodmaak,” het Mulaudzi gesê. Die polisie het ŉ padblokkade opgestel en die voertuig ingewag. Hulle het beslag gelê op ŉ .375-jaggeweer, ŉ knaldemper, ŉ kapmes, ŉ byl en ammunisie. Die verdagtes, tussen 26 en 38 jaar oud, is in hegtenis geneem en sal na verwagting Vrydag in die Phalaborwa-landdroshof verskyn op aanklagte van die onwettige besit van ŉ vuurwapen en ammunisie.